b'\n_START_ARTICLE_\nPiketas\n_START_PARAGRAPH_\nPiketas (pranc. piquet) \xe2\x80\x93 viena i\xc5\xa1 protesto form\xc5\xb3, kai susirink\xc4\x99 \xc5\xbemon\xc4\x97s savo nepasitenkinim\xc4\x85 susiklos\xc4\x8diusia situacija (pvz., vald\xc5\xbeios sprendimais) i\xc5\xa1rei\xc5\xa1kia politinio ar visuomeninio turinio plakatais, kalbomis. Piketas yra taikaus pasiprie\xc5\xa1inimo forma, jo metu negali b\xc5\xabti smurto. Piketuoti gali ir vienas asmuo.\n_START_SECTION_\nPiketavimas Lietuvoje\n_START_PARAGRAPH_\nPiketo organizavim\xc4\x85 Lietuvoje apibr\xc4\x97\xc5\xbeia Susirinkim\xc5\xb3 \xc4\xafstatymas. Juos organizuojant b\xc5\xabtina apie tai prane\xc5\xa1ti savivaldybei. Prane\xc5\xa1im\xc4\x85 apie susirinkimo organizavim\xc4\x85 organizatorius arba j\xc5\xb3 atstovas paduoda ne v\xc4\x97liau kaip prie\xc5\xa1 5 darbo dienas iki numatomo susirinkimo vedimo dienos. Organizatoriai informuoja apie numatom\xc4\x85 susirinkim\xc4\x85 savivaldyb\xc4\x97s tarybos vykdomojo organo vadov\xc4\x85 ar jo \xc4\xafgaliot\xc4\x85 atstov\xc4\x85 ra\xc5\xa1ti\xc5\xa1ku prane\xc5\xa1imu (pateikiamas ir jo nuora\xc5\xa1as), kur\xc4\xaf pasira\xc5\xa1o ne ma\xc5\xbeiau kaip du asmenys, kad suderint\xc5\xb3 susirinkimo viet\xc4\x85, laik\xc4\x85 ir s\xc4\x85lygas (dalyvi\xc5\xb3 skai\xc4\x8di\xc5\xb3, pageidavimus policijai d\xc4\x97l vie\xc5\xa1osios tvarkos palaikymo ir kt.).'